राम रहीम की मुश्किलें और बढ़ी
चंडीगढ़। बलात्कार के मामले में जेल में बंद डेरा सच्चा सौदा के प्रमुख गुरमीत राम रहीम की मुश्किलें थमने का नाम ही नही ले रही है। सीबीआई ने राम रहीम सिंह समेत दो अन्य डॉक्टरों के खिलाफ एक चार्जशीट दायर किया है। इसमें डेरे के 400 अनुयायियों को कथित तौर पर जबरन नपुंसक बनाने का आरोप है। यह आरोपपत्र पंचकूला की विशेष अदालत में दायर किया गया है।
सीबीआई के प्रवक्ता अभिषेक दयाल ने बताया कि याचिकाकर्ता ने आरोप लगाए थे कि हरियाणा, पंजाब, राजस्थान आदि जगहों के उनके सहित करीब 400 पुरुष अनुयायियों को डेरा में नपुंसक बना दिया गया। डेरा प्रमुख ने अनुयायियों से दावा किया था कि नपुंसक बनने से वे उनके माध्यम से खुद को भगवान के नजदीक पाएंगे। आरोप के मुताबिक, डेरा प्रमुख के कहने पर उनकी सर्जरी कर उनको नपुंसक बनाया गया। आरोपपत्र में राम रहीम के अलावा दो चिकत्सकों पंकज गर्ग और एमपी सिंह का नाम भी शामिल है।